钦定古今图书集成/明伦汇编/宫闱典/第135卷 > 《论石显》前人
## 钦定古今图书集成/明伦汇编/宫闱典/第135卷 > 《论石显》前人

京房言石显之奸于元帝者，可谓深切著明矣。上曰：
“已谕。则是知显之为奸也，而卒不能去者，盖权幸之
臣，始则媚君以邀宠，终则劫君以固位。方其始也，人
主之知未深，阿意容悦，无所不至。苟幸入明夷之左股，则键闭之谋日工，依凭之党日甚，中外大权既出
其手，则犹伏社之鼠不可熏也，穴墉之狐不可灌也。”
又如在盲之疾，药之不能达，傅咽之瘿，近而不可割
也。惟明智之君，攻之有渐，去之有方，庶几其可。不然，
则容养亦亡，决裂亦亡。夫元帝知显之奸而卒不之
去者，非不欲去不能去也。其所以不能去，何也？发车
骑以围大臣之第，则其权可以擅兴矣；杀萧望之、杀
张猛、杀贾捐之，则其权可以擅戮矣；以外属则史高
为之党，以中谒者则牢梁为之党，以外廷小人，则五
鹿充宗等为之党。权势隆而党援众，是其所以不能
去也。故圣人赞《易》于《姤》之初六，曰“勿用取女。”盖以阴
之方萌，则抑之制之，而不使至于不能去也。呜呼微
哉！

又

昔有仕于州郡而争觅举者，甲有过，乙辄白之。居一
日，甲墨其臂，若尝文身者。乙喜，遽以白长吏，长吏呼
甲验之，无有也。于是甲诉曰：“凡乙之见诬类若此。”自
是乙之言不复入，而甲被荐矣。此闾巷相挤之小数，
而石显用之以诳其君，元帝莫之察也。